C 253/2
DA
Den Europæiske Unions Tidende
18.7.2023
DEN EUROPÆISKE TILSYNSFØRENDE FOR DATABESKYTTELSE Resumé af udtalelsen fra Den Europæiske Tilsynsførende for Databeskyttelse om henstillingen med henblik på Rådets afgørelse om bemyndigelse til at indlede forhandlinger om digitale handelsdiscipliner med Republikken Korea og med Singapore (2023/C 253/02) (Udtalelsen findes i sin helhed på engelsk, fransk og tysk på EDPS' websted https://edps.europa.eu)
Den 14. april 2023 fremsatte Europa-Kommissionen en henstilling med henblik på Rådets afgørelse om bemyndigelse til at indlede forhandlinger om digitale handelsdiscipliner med Republikken Korea og med Singapore
Formålet med denne henstilling er at bemyndige Kommissionen til at indlede forhandlinger med Republikken Korea og med Singapore med henblik på at fastlægge bindende discipliner for handel med varer og tjenesteydelser ad elektronisk vej.
Disse forhandlinger kan omfatte grænseoverskridende tillidsbaserede datastrømme, datalokaliseringskrav og beskyttelse af personoplysninger.
EDPS minder om, at eftersom beskyttelsen af personoplysninger er en grundlæggende rettighed i Unionen, kan den ikke være genstand for forhandlinger i forbindelse med EU's handelsaftaler.
Dialoger om databeskyttelse og handelsfor­ handlinger med tredjelande kan supplere hinanden, men skal følge separate spor.
Strømme af personoplysninger mellem EU og tredjelande bør ske ved hjælp af de mekanismer, der er angivet i EU's databeskyttelseslovgivning.
EDPS minder om, at Kommissionen i 2018 godkendte horisontale bestemmelser for grænseoverskridende datastrømme og beskyttelse af personoplysninger i handelsforhandlinger.
EDPS betragter disse bestemmelser som et afbalanceret kompromis mellem offentlige og private interesser, da de gør det muligt for EU at bekæmpe protektionistisk praksis i tredjelande i forbindelse med digital handel, samtidig med at det sikres, at handelsaftaler ikke kan bruges til at udfordre det høje beskyttelsesniveau, der er sikret ved EU's charter om grundlæggende rettigheder og EU-lovgivningen om beskyttelse af personoplysninger.
EDPS forstår ud fra henstillingen, at forhandlingerne om datastrømme og databeskyttelse bør indledes med henblik på at nå til enighed om bestemmelser, der er i overensstemmelse med disse horisontale bestemmelser.
Af hensyn til klarheden anbefaler EDPS, at der udtrykkeligt henvises til disse horisontale bestemmelser.
Hvad angår Republikken Korea, bemærker EDPS desuden specifikt, at Kommissionen allerede i 2021 traf en afgørelse om, at dette land har et tilstrækkeligt beskyttelsesniveau.
Personoplysninger kan derfor videregives fra en dataansvarlig eller en databehandler i Det Europæiske Økonomiske Samarbejdsområde (EØS) til organisationer i Republikken Korea, der er omfattet af afgørelsen om tilstrækkeligheden af beskyttelsesniveauet, uden yderligere godkendelse.
EDPS anbefaler derfor, at det forklares nærmere, hvorfor yderligere forhandlinger om grænseoverskridende datastrømme og databeskyttelse anses for at være nødvendige i Republikken Koreas tilfælde på trods af afgørelsen om tilstrækkeligheden af beskyttelsesniveauet.
EDPS forstår endvidere, at forhandlingsdirektiverne og de horisontale bestemmelser i behørigt begrundede tilfælde giver mulighed for foranstaltninger, der vil kræve, at dataansvarlige eller databehandlere lagrer personoplysninger i EU/EØS.
EDPS minder om, at han sammen med Databeskyttelsesrådet for nylig anbefalede, at dataansvarlige og databehandlere, der er etableret i EU/EØS, og som behandler personlige elektroniske sundhedsdata inden for rammerne af Kommissionens forslag til forordning om det europæiske sundhedsdataområde, bør forpligtes til at lagre disse data i EU/EØS, uden at det tilsidesætter muligheden for at overføre personlige elektroniske sundhedsdata i overensstemmelse med kapitel V i GDPR.
For at undgå tvivl anbefaler EDPS, at det i forhandlingsdirektiverne udtrykkeligt præciseres, at de forhandlede regler ikke bør forhindre, at EU eller medlemsstaterne i behørigt begrundede tilfælde vedtager foranstaltninger, der vil kræve, at dataansvarlige eller databehandlere lagrer personoplysninger i EU/EØS.